**SIA *Orkla Latvija*** (agrākie nosaukumi ***Orkla Confectionery & Snacks Latvija***, ***NP Foods***) ir Latvijas pārtikas uzņēmums. Tā īpašnieks ir Norvēģijas uzņēmums *Orkla ASA* un ietilpst *Orkla* grupā. Uzņēmums ir dibināts 2009. gadā. Tā birojs atrodas Rīgā.

*Orkla Latvija* nodarbojas ar šokolādes, konditorejas izstrādājumu un sāļo uzkodu ražošanu un tirdzniecību.

SIA *Orkla Latvija* ir meitas uzņēmumi: SIA *Saldumu Tirdzniecība*, SIA *Latfood Agro*.

Vēsture
-------

*NP Foods* logotips
*Orkla Confectionery & Snacks Latvija* logotips
2009. gada 4. martā tika dibināts uzņēmums SIA *Decapterus Latvia*. 2009. gada 26. martā tā nosaukums mainīts uz SIA *NP Foods*.

2014. gada augustā SIA *NP Foods* tika pārdots Norvēģijas daudznozaru uzņēmumam *Orkla*. Līdz tam tas piederēja Maltā reģistrētai sabiedrībai *Nordic Partners Food Limited*, kuras kapitāldaļu vairākums pastarpināti piederēja Daumantam Vītolam. *Orkla* Baltijā jau piederēja pārtikas ražotāji *Spilva* (kopš 2004. gada)*,* čipsu ražotājs AS *Latfood*, Igaunijas šokolādes ražotājs *Kalev* u.c. 2014. gada decembrī Konkurences padome atļāva šo darījumu. Pārdošanas darījums pilnībā pabeigts 2015. gada 11. martā.
2015. gada 4. jūnijā paziņots, ka 1. oktobrī kartupeļu čipsu ražotājs *Latfood* tiks apvienots ar *NP Foods*; savukārt *Gutta* tiks pievienots *Spilva*. Bez tam *NP Foods* pārņems *Kalev* un *Laima* produkcijas izplatīšanu.
28. augustā *NP Foods* dalībnieku sapulcē nolemts pie *NP Foods* pievienot uzņēmumus *Laima*, *Staburadze* un *Latfood*.
Līdz 2016. gada janvārim tiktu veikta uzņēmuma grupas restrukturizācija, izveidojot četrus biznesa virzienus ar mātes uzņēmuma nosaukumu **SIA *Orkla Foods Latvija***:

* *Orkla Foods*, pārtika, dzērieni (*Spilva*, *Gutta*);
* *Orkla Confectionery & Snacks*, saldumi, uzkodas (*NP Foods*, *Laima*, *Staburadze*, *Latfood*);
* *Orkla Home & Personal*, veselības aprūpes, higiēnas u.c. produkti;
* *Orkla Food Ingredients*, industriālie produkti.

Citi grupas uzņēmumi — SIA *Staburadzes konditoreja*, SIA *NP Logistics*, SIA *Saldumu tirdzniecība* un *UAB Margiris* — turpināja darboties kā atsevišķas juridiskas personas un SIA *Orkla Confectionery and Snacks Latvija* sadarbības partneri.
29. decembrī SIA *NP Foods* nosaukums tika mainīts uz **SIA *Orkla Confectionery & Snacks Latvija***.
30. decembrī SIA *Spilva* nosaukumu mainīja uz SIA *Orkla Foods Latvija*.
2016. gada 10. februārī meitas uzņēmumus AS *Laima*, AS *Staburadze* un AS *Latfood* apvienoja ar SIA *Orkla Confectionery & Snacks Latvija*.
2018. gada 13. novembrī tika pievienots māsas uzņēmums SIA *Staburadzes konditoreja*.

2019. gada 6. martā tika paziņots, ka *Orkla Confectionery & Snacks Latvija* un *Orkla Foods Latvija* plānots apvienot organizatoriski, izveidojot vienotu zīmolu preču organizāciju Latvijā ar nosaukumu *Orkla Latvija*.
2019. gada 25. novembrī SIA *Orkla Confectionery & Snacks Latvija* tika pievienots tā meitas uzņēmums SIA *Orkla Logistics Latvija*, kas beidza pastāvēt.

2020. gada 16. martā Ādažos tika nodota ekspluatācijā "Laima" jaunā ražotne. Vecajā ražotnē Miera ielā tika turpināta "Laimas" saldumu ražošana ar specializāciju. Uzņēmuma administrācija un "Laimas" šokolādes muzejs turpināja darbu vēsturiskajā "Laima" biroja ēkā.
2020. gada 30. aprīlī SIA *Orkla Confectionery & Snacks Latvija* tika pārdēvēts par **SIA *Orkla Latvija***.

12. maijā Latvijā tika dibināts *Orkla Eesti AS* meitas uzņēmums SIA *Orkla Biscuit Production*, kas ražotu cepumus un vafeles visiem *Orkla* grupas uzņēmumiem Eiropā. Mērķis bija līdz 2023. gadam Ādažos, blakus "Laimas" jaunajai ražotnei, uzbūvēt lielu ražotni, un uz to pārcelt cepumu un vafeļu ražošanu no Kungelvas (Zviedrijā) un Rīgas (Artilērijas ielas). Šīs ražotnes celtniecība sākās 2020. gada novembrī, tika investēti 100 miljoni eiro, un tā tika atklāta 2023. gada 14. septembrī.

2021. gada 14. oktobrī tika noslēgta vienošanās par dzeramā ūdens zīmola *Everest* un ūdens ražošanas iekārtu pārdošanu dzērienu ražotajam "Cēsu alus"; 17. novembrī Konkurences padome atļāva šo darījumu.
2022. gada 29. aprīlī tika paziņots, ka no SIA *Orkla Latvija* tiks atdalīta svaigās pārtikas (kulinārijas) ražošana un tirdzniecība, nododot tos 2021. gada beigās reģistrētajam meitas uzņēmumam SIA *Fresh Food Production*.
30. septembrī Lietuvas uzņēmumam *UAB Mantinga* tika pārdots uzņēmums SIA *Fresh Food Production*, kas ražoja sviestmaizes, burgerus, salātus un citas uzkodas ar zīmolu *Pedro*, kā arī privātajām preču zīmēm.

Zīmoli
------

SIA *Orkla Latvija* pārstāv zīmolus, ko ražo gan pats uzņēmums gan tā māsas uzņēmumi:

* *Laima* — šokolāde un saldumi;
* *Selga* — cepumi un vafeles;
* *Staburadze* — konditorejas izstrādājumi;
* *Ādažu čipsi* — sāļās uzkodas;
* *Taffel The Original Snacks* — sāļās uzkodas;
* *Old Town Bakery* — konditorejas izstrādājumi;
* Spilva — gatavie ēdieni un ēdienu piedevas (konservējumi, mērces, zupas u.c.), ražo *Orkla Foods Latvija*
* Latplanta Spilva — garšvielas;
* Gutta — sulas, dzērieni;
* *Laimas* šokolādes muzejs;

Atsauces
--------

1. ↑  NP FOODS Lursoft
2. ↑  Norvēģi nopērk latviešu 'Laimu', 'Staburadzi' un 'Gutta' Delfi Bizness, 26. augusts 2014
3. 1 2  "Orkla" apvienos uzņēmumus; uzņēmumu pamet valdes priekšsēdētāja Bemhena TVNET / LETA, 2019. gada 6. marts
4. ↑  Konkurences padome atļauj Norvēģijas grupai "Orkla ASA" pārņemt koncernu "NP Foods" nozare.lv, 10.01.2015
5. ↑  Rolands Gulbis atstāj "NP Foods" vadību LETA, 23.03.2015
6. ↑  Veiks izmaiņas NP Foods uzņēmumos Dienas Bizness, Žanete Hāka, 2015. gada 4. jūnijs
7. ↑  «Laimu», «Staburadzi» un «Latfood» pievienos kompānijai «NP Foods» BNS, 2015. gada 4. septembrī
8. 1 2  Reorganizē Orkla grupas uzņēmumus Latvijā; zīmolus saglabās Dienas Bizness, Lelde Petrāne, 2015. gada 13. oktobris
9. ↑  Orkla Confectionery & Snacks Latvija sev pievieno STABURADZE, LAIMA un LATFOOD Klientu portfelis, 11.02.2016
10. ↑  Noslēgusies "Orkla Logistics Latvija" reorganizācija klientuportfelis.lv, 26.11.2019
11. ↑  Foto ⟩ Ādažos atklāj Baltijā un Skandināvijā lielāko un modernāko cepumu un vafeļu ražotni TVNET/LETA, 2023. gada 14. septembris
12. ↑  Cēsu alus iegādājas ūdens zīmolu Everest Db.lv, 14.10.2021
13. ↑  No "Orkla Latvija" tiks nodalīts kulinārijas produktu ražošanas un tirdzniecības virziens Klientu portfelis, 29.04.2022
14. ↑  Orkla Latvija pārdevusi pusfabrikātu ražošanas zīmolu Pedro Db.lv, 30.09.2022

Ārējās saites
-------------

* Orkla Latvija